## Carlos Mazón clausura la V Gala Solidarios Mediterráneo

*** El president agraïx als premiats la seua contribució a una societat “més cohesionada, equitativa i justa en l’accés a més i millors oportunitats”
* Ressalta l’alineació de les polítiques del Consell amb la societat civil per a abordar “els grans reptes socials” i posa com a exemple l’avantprojecte de llei per a la millora de la renda valenciana d’inclusió, entre altres iniciatives**

**València.**

El president de la Generalitat, Carlos Mazón, ha clausurat la V edició de la Gala Solidarios Mediterráneo, organitzada per La 8 Mediterráneo, en la qual s’han reconegut les principals entitats socials de la Comunitat Valenciana que han contribuït a millorar la vida dels ciutadans.

Durant la seua intervenció, el cap del Consell ha assenyalat que “la cohesió com a poble és més forta i gaudix de millor salut com més ferms són els llaços de cura i protecció que es despleguen per a atendre als qui més ho necessiten”.

En este sentit, ha agraït als premiats la seua contribució a una societat “més cohesionada, equitativa i justa en l’accés a més i millors oportunitats”.

Així mateix, ha ressaltat l’alineació de les polítiques del Consell amb la societat civil per a abordar “els grans reptes socials” i ha posat com a exemple iniciatives com la nova llei del voluntariat, la d’accessibilitat universal i tercer sector, entre d’altres, o el Pla VIU per a facilitar l’accés a la vivenda a jóvens i col·lectius vulnerables.

**Guardonats**

En esta edició s’ha reconegut la labor de l’Exèrcit de Terra, els efectius del qual van estar desplegats en les zones afectades per les riuades; el Centre Ocupacional La Torre, que brinda suport i oportunitats laborals a persones amb diversitat funcional; i la iniciativa de la fundació ‘Bicis por la Vida’, d’Alberto Contador, per donar una segona vida a bicicletes usades per a distribuir-les entre col·lectius desfavorits.

També s’ha guardonat Casa Bressol Santa Isabel, pel seu suport i acolliment a mares gestants i xiquets menors de 2 anys; Hogares Compartidos, associació sense ànim de lucre dedicada a proporcionar vivendes supervisades a persones majors en risc d’exclusió social; el Centre Social Llar Provincial Antonio Fernández Valenzuela, la Fundació Amigó, pel seu compromís amb la protecció i el desenrotllament de la infància, la joventut i les famílies en situació de vulnerabilitat, a més de la Policia Local de València.

Fecha: 29/05/2025